དེ་ལས་ཀྱང་ཁྱད་མཚར་བ་ཞིག་ལ་སློབ་ཚན་གྱི་དྲི་བ་ཡང་དགེ་རྒན་གྱིས་བཟོས་ནས་དྲིས་ལན་ཡང་དགེ་རྒན་རང་གིས་རྒྱག་མཁན་གྱིས་སློབ་ཕྲུག་གི་བསམ་བློའི་ནུས་པ་ལ་སྒོ་ལྕགས་རྒྱག་མཁན་རྐྱང་ཡིན་པས་ན།ཁོང་ཚོའི་སློབ་གསོའི་གཞི་རྩ་ནི་སློབ་ཕྲུག་གི་བསམ་བློ་སྔོག་འདོན་བྱ་རྒྱུ་དང་བསམ་བློའི་ནུས་པ་སྐྱེད་སྲིང་བྱ་རྒྱུ་དེ་མ་ཡིན་པར་དྲི་བ་ཁ་ཤས་ལ་ལན་བརྒྱབ་པའི་སྐར་གྲངས་གཙོར་བཟུང་གི་སློབ་གསོ་ར་མ་ལུག་དེ་ཡིན་པས་སོ།།མི་ལོ་དྲུག་ཅུ་ཕྱིན་ཀྱང་འུ་ཚོའི་སྤྱི་ཚོགས་སུ་མི་བུ་འཇོན་ཐང་ཅན་ཞིག་དང་བསམ་བློ་དཀྱེལ་ཡངས་ཅན་ཞིག་བྱུང་མ་ཐུབ་པ་ཁག་ཅི་ལ་ཡོད།མ་གཞི་ནས་འུ་ཚོའི་དགེ་རྒན་མང་པོ་ཞིག་ནི་མི་རིགས་ཀྱི་འདུ་ཤེས་ཞན་ཞིང་རང་སྐད་ལ་ལར་ཞེན་དབེན་པའི་གླ་ཆ་ཁོ་ནར་རེ་བའི་སེམས་ཅན་ཕུང་གསུམ་པ་དག་ཡིན་པས།གལ་སྲིད་ཁོང་ཚོ་འགྲོ་ས་ཞིག་དང་འཚང་ས་ཞིག་ཡོད་ཚེ་བུད་འགྲོ་ལ་ཁོང་ཚོའི་ལས་ཁུར་འདི་ནི་གནས་སྐབས་ཀྱི་མགྲོན་ཁང་ལྟར་སེམས་བཞིན་ཡོད་པ་འདི་ཡིན།རང་གི་ལས་ཁུར་ལ་དགའ་མོས་མི་བྱས་མཁན་ཞིག་དང་རང་གི་ལས་ཁུར་ལ་བརྩི་མཐོང་མི་གནང་མཁན་ཞིག་གིས་ཕྱག་ལས་ཅི་ལྟར་གནང་ངམ།གསོ་སྐྱོང་ཅི་ལྟར་བྱའམ།